सेंसेक्स 9 अंक गिरकर 62,970 पर बंद, श्रीसीमेंट के शेयर में 5% से ज्यादा की गिरावट
BSE NSE Sensex Today, Stock Market Latest Updates हफ्ते के पहले कारोबारी दिन यानी आज, सोमवार (26 जून) को शेयर बाजार में फ्लैट कारोबार देखने को मिला है। सेंसेक्स 9 अंक गिरकर 62,970 के स्तर पर बंद हुआ है।
हफ्ते के पहले कारोबारी दिन यानी आज, सोमवार (26 जून) को शेयर बाजार में फ्लैट कारोबार देखने को मिला। सेंसेक्स 9 अंक गिरकर 62,970 के स्तर पर बंद हुआ। वहीं निफ्टी में 25 अंक की तेजी रही और यह 18,691 के स्तर पर बंद हुआ। सेंसेक्स के 30 शेयरों में से 19 में तेजी और 11 में गिरावट रही।
आज के कारोबार में पीएसयू बैंक इंडेक्‍स पर दबाव दिखा। यह इंडेक्‍स लाल निशान में बंद हुआ है। जबकि बैंक, फाइनेंशियल, ऑटो, फार्मा , आईटी, मेटल और रियल्‍टी इंडेक्‍स हरे निशान में बंद हुए हैं। वहीं सोमवार को रुपया अमेरिकी डॉलर के मुकाबले 9 पैसे कमजोर होकर 82.04 रुपए पर बंद हुआ।
श्रीसीमेंट के शेयर में 5% से ज्यादा की गिरावट
श्रीसीमेंट पर 23 हजार करोड़ रुपए की टैक्स चोरी का आरोप लगा है। जिसकी वजह से सोमवार को कंपनी के शेयर में 5.59% तक की गिरावट देखने को मिली। इस गिरावट के बाद इसका शेयर 1,405 रुपए गिरकर 23,740 रुपए पर बंद हुआ।
एसएंडपी ने भारत का ग्रोथ अनुमान 6% रखा
एसएंडपी ग्लोबल रेटिंग्स ने सोमवार को भारत की जीडीपी ग्रोथ रेट 6% रहने का अनुमान बरकरार रखा। रेटिंग एजेंसी ने साथ ही कहा कि एशिया प्रशांत क्षेत्र में भारत की ग्रोथ रेट सबसे अधिक होगी। भारतीय अर्थव्यवस्थाकी मजबूती के कारण चालू वित्त वर्ष और अगले वित्त वर्ष के GDP ग्रोथ अनुमानों को अपरिवर्तित रखा गया है।
इस हफ्ते 2 IPO में पैसा लगाने का मौका
इस हफ्ते शेयर मार्केट में लिस्टिंग के लिए 2 इनिशियल पब्लिक ऑफर (IPO) ओपन होंगे। इसमें साइएंट DLM और आइडियाफोर्ज टेक्नोलॉजी शामिल हैं। आइडियाफोर्ज टेक्नोलॉजी का IPO आज से ओपन हो गया है जबकि साइएंट DLM का IPO कल यानी 27 जून से निवेश के लिए खुलेगा। साइएंट DLM इलेक्ट्रिक मैन्युफैक्चरिंग सर्विस उपलब्ध कराने वाली कंपनी है। वहीं आइडियाफोर्ज ड्रोन बनाती है।
शुक्रवार को बाजार में रही थी गिरावट
इससे शुक्रवार यानी 23 जून को शेयर बाजार में गिरावट देखने को मिली थी। सेंसेक्स 259 अंक गिरकर 62,979 के स्तर पर बंद हुआ था। सेंसेक्स के 30 शेयरों में से 23 में गिरावट और केवल 7 शेयरों में तेजी रही थी। निफ्टी भी 105 अंक की गिरावट के साथ 18,665 के स्तर पर बंद हुआ था।
